håndarbejdslærer
En håndarbejdslærer var en seminarieuddannet lærer, der underviste i faget håndarbejde i grundskolen, eller en faglærer, uddannet på et håndarbejdsseminarium, der underviste i forarbejdning af tekstiler og tekstilfibre, for eksempel syning, spinding, vævning og strikning, i fritidsundervisningen og i de frie skoleformer.
Faget håndværk og design blev indført i det danske skolevæsen i 2014, hvorefter faget håndarbejde ophørte med at eksistere. I 2007 var fagene sløjd og håndarbejde på lærerseminarierne forinden blevet samlet i faget materiel design.
De første eksaminerede håndarbejdslærere med pædagogisk baggrund var udelukkende kvinder, der blev uddannet fra N. Zahles og Femmers private kvindeseminarier fra 1860. Før dette tidspunkt har oplæring i håndarbejde primært fundet sted i hjemmene. I 1915 blev uddannelsen indført på statsseminarierne, og først dermed blev den gratis for de studerende.
Emilie West (1844-1907) var uddannet på Femmers kvindeseminarium i 1876 og blev året efter ansat ved det frederiksbergske skolevæsen. Fra studierejser til Tyskland og Schweiz havde Emilie West fået kendskab til en ny tysk undervisningsmetode i håndarbejde, der sigtede på en fremadskridende undervisning, og som lagde vægt på fagets almendannende aspekter.
Den schallenfeldske undervisningsmetode, som metoden kaldtes, blev en vigtig brik i professionaliseringen af lærerinder i Danmark. I 1889 udgav Emilie West fagets første lærebog Vejledning til methodisk Undervisning i kvindeligt Haandarbejde, og samme år indførtes metoden i Frederiksbergs skolevæsen. Herfra bredte metoden sig til resten af landet, og elementer af denne metode kom til at præge undervisningen i håndarbejde helt frem til 1970'erne.
I 1979 oprettede man en ny statslig uddannelse for håndarbejdslærere til efterskoler, ungdomsskoler, højskoler og for fritidsundervisningen. Den foregik på et såkaldt håndarbejdsseminarium. I 2003 blev denne uddannelse ændret til en "professionsbachelor i tekstile fag og formidling"; i daglig tale kaldes en dimittend fra denne uddannelse for en tekstilformidler. Der uddannes således ikke længere håndarbejdslærere i Danmark.